32. schôdza NR SR - 1.deň - A. dopoludnia
Dátum: 2018-05-24
Poslanec: Pčolinský, Peter (SME RODINA)
Druh vystúpenia: Vystúpenie v rozprave

72. Pán predseda, máme informáciu, ja už som to aj niekde čítal, sa sťažujú ľudia, že nefunguje online prenos Národnej rady. (Reakcie z pléna.) Vážený pán predseda, vážená pani ministerka, niekde, kolegyne, kolegovia, dovolím si veľmi stručne reagovať v tomto mojom vystúpení aj na vystúpenie predsedu Národne rady, ktorý hovoril o neodbornosti opozície, ktorý hovoril, ako nikto ničomu nerozumie, a počuli sme to aj v stanovisku vlády Slovenskej republiky, ktoré prečítal pán minister, podpredseda vlády. To stanovisko je také, také, mne prišlo tak trošku divné, lebo z neho, z neho človek chápe, že všetko je v poriadku, ministerstvo maká, všetko sa rieši, v skutočnosti nič sa nedeje, tak to je radosť žiť v krajine, kde nemáme žiadne problémy a vláda sa tvári, že v skutočnosti žiadne nie sú, a ak nejaké sú, tak oni za to nemôžu a nejako sa to rieši. Čo ma však zarazilo, keď pán predseda národnej strany rozprával o neodbornosti a rozprával o tom, ako nikto ničomu nerozumie, tak ja len pre informáciu pre pána predsedu chcem na úvod povedať, že hnutie SME RODINA malo len pred pár týždňami programovú konferenciu venovanú čisto rezortu pôdohospodárstva. Vystúpilo na nej veľmi veľa rečníkov, boli tam hostia zo zahraničia, následne sme podpisovali memorandum o spolupráci s asociáciou súkromných zemědelců z Českej republiky. Dnes máme vytvorený veľmi široký odborný tím pre agrorezort a nie sú to ľudia, ktorí niekde prišli z ulice a zrazu začali sa o to zaujímať, sú to ľudia, ktorí chodia prednášať na vysoké školy nielen na Slovensku, ale aj do zahraničia, sú to ľudia z praxe. Dnes už ideme do takej hĺbky, čo sa týka agrorezortu v našom hnutí, že vieme ponúknuť spoločnosti odborníkov na lesy, na vodu, na pôdu, živočíšnu výrobu, rastlinnú výrobu, ochranu ovzdušia, nakladania s odpadmi. My v tejto chvíli vieme ponúknuť víziu riešenia problémov v pôdohospodárstve, o čom svedčí aj materiál, ktorý sme zverejnili. Ten materiál je práve o tom, čo si myslíme, že chýba pani ministerke Matečnej, a to je nejaká koncepcia rozvoja pôdohospodárstva na najbližšie obdobie. Tu by som vám, pani ministerka, už ste tu, tu by som vám asi vyčítal najviac, pretože pri programovom vyhlásení vlády, v tom prvom v roku 2016, musím úprimne povedať, že urobili ste na nás dobrý dojem. Martin potvrdí, bavili sme o tom, že tak pani ministerka rozumie týmto veciam, má prax a určite sa to niekde pohne. Bohužiaľ, po dvoch rokoch musíme konštatovať, že tie problémy sú ešte väčšie v tomto rezorte, a musíme konštatovať, že aj tie štatistické ukazovatele sú z roka na rok horšie. A o chvíľu nejaké poviem. Nemôžme sa, pani ministerka, však tváriť, že všetko je v poriadku a v podstate to sú len nejaké individuálne zlyhania a systém je dobrý. No, systém asi dobrý nebude, keď ste mali v uliciach tisíce farmárov na traktoroch. Systém asi dobrý nebude, keď včera v Europarlamente vystupovali slovenskí farmári. Systém asi dobrý nebude, keď pomaly každý deň, a poviem úprimne, mňa už to nebaví čítať, keď pomaly každý deň čítame nejaké kauzy, čítame nejaké pochybenia PPA, čítame nejaké talianske mafie, albánske mafie, kamarát toho, sesternica toho a tak ďalej atď., bývalá poslankyňa. Pravdupovediac, ak niekto tvrdí, že všetko je v poriadku a nevidí dôvod na vyvodenie nejakej politickej zodpovednosti, tak je politicky slepý alebo chce byť politicky slepý. 23. 3. tohto roku uplynuli dva roky, pani ministerka, od vášho vymenovania do funkcie ministerky pôdohospodárstva a regionálneho rozvoja a ja by som len tak v krátkosti zhrnul nejaké, nejaké čísla a nejaké fakty. Opieram sa o údaje Štatistického úradu, o údaje zo stránky ministerstva pôdohospodárstva, čiže žiadne neodborné argumenty vycucané z prsta, ale o oficiálne štatistiky. Celkové inštitucionálne zlyhanie rezortu pôdohospodárstva sa podľa môjho názoru prejavilo najmä v týchto oblastiach: oblasť potravinovej sebestačnosti a potravinovej bezpečnosti. Hovoríme o tom stále, hovoríme o tom na tlačových konferenciách, hovoríme o tom vo svojich vystúpeniach do médií, ale musím povedať, že vždy je to bez nejakej reakcie alebo tá reakcia ministerstva je taká, že absolútne ničomu nerozumieme. Na Slovensku zažívame historický prepad podielu slovenských potravín z takmer 40 % pred vaším nástupom do funkcie v roku 2015 na 37 % v roku 2017. My sme sa o tom minule bavili a vy ste mi tvrdili, že podľa vašich meraní je to opačne, ja však vychádzam z oficiálnych štatistík, vychádzam z merania ešte za ministra Jahnátka a z merania za minulý rok. Potom sa môžme baviť o historickom prepade za plného salda zahraničného obchodu v agrorezorte. Ja som pred niekoľkými rokmi čítal knihu s názvom "Potravinová miliarda". Potravinová miliarda preto, pretože v tom čase, to bol rok 2015, myslím, alebo 2014, 2015, v tom čase to saldo zahraničného obchodu v agrorezorte bolo mínus jedna miliarda euro. Aby ste chápali, Slovenská republika dovezie za jednu miliardu euro viac potravín, ako vyvezie. Dnes, za posledné dva roky vášho pôsobenia, to nehovorím, že vy ste za to zodpovedná, že to vy ste nejak cielene, ale jednoducho ste s tým neurobila podľa môjho názoru nič, dnes to saldo je vyše 1,4 mld. euro. To znamená, za vášho pôsobenia za tie dva roky to saldo sa nezastavilo, to saldo neklesalo, ale stúplo o 400 mil. euro. To sú čísla, ktoré nemôžte spochybňovať, bohužiaľ, je to tak. Prepad potravinovej sebestačnosti pod úroveň 40 %. My to budeme opakovať do nemoty, ja neviem, či si neuvedomujete, ale v prípade krízy, v prípade konfliktu, v prípade, teraz poviem, nejakej prírodnej katastrofy, samozrejme, úlohou každej krajiny je zabezpečiť potraviny, výživu pre vlastné obyvateľstvo. My sme dnes pod 40 %, čo v praxi znamená, že Slovenská republika v prípade takejto udalosti by nebola schopná zabezpečiť jedlo a výživu pre svojich obyvateľov. Je to katastrofálne číslo a ja som nevidel za dva roky, aby ste sa, pani ministerka, postavila a ponúkla nejaké riešenie tohto problému. V legislatívnej oblasti nebol predložený žiadny koncepčný materiál rozvoja rezortu pôdohospodárstva ani nejaká základná stratégia potravinovej bezpečnosti aj napriek prehlbujúcej sa kríze v agrosektore. Nerešpektujú a neplnia sa vládou schválené strategické dokumenty, ako napríklad Koncepcia rozvoja pôdohospodárstva do roku 2020 a Akčný plán rozvoja pôdohospodárstva do roku 2020, kde je vládou schválený celý súbor opatrení na zlepšenie a odstránenie potravinového rizika občanov Slovenskej republiky. Neplní sa ani programové vyhlásenie vlády v časti v rámci opatrení na zvýšenie sebestačnosti Slovenska v základných potravinách a v potravinovej bezpečnosti podpory dlhodobé koncepčné riešenie zvýšenia potravinovej bezpečnosti Slovenskej republiky a podielu slovenských potravinárskych výrobkov z domácich surovín na spotrebiteľskom trhu. Dnes môžem konštatovať po dvoch rokoch, že to bola len fráza v programovom vyhlásení vlády. Neboli vypracované žiadne legislatívne návrhy na zníženie pôdnej erózie a znižovanie kvality našich pôd. Máme síce pôdu v ústave chránenú, ale nemáme chránenú jej, nemáme chránenú, pôda nie je chránená pred stratou jej úrodnosti a tým pádom aj produkčnej schopnosti. Bohužiaľ, musíme konštatovať, že nezáujem o riešenie krízy v agrorezorte potvrdzuje aj skutočnosť, že v Legislatívnom pláne vlády na rok 2018 nie je žiadna zásadná legislatívna norma, ktorá by mohla zastaviť situáciu v agrorezorte. A musím spomenúť aj zelenú naftu, ktorú ste na rok 2018 sľubovali, že bude vo výške 30 mil. euro a nakoniec sme v štátnom rozpočte videli tak 1 mil. euro do rezortu pôdohospodárstva, ale počúvame, že bude, niečo bude, len ešte to nikto nevidel. To, že vy ste niekde možno dohodnutí, že bude, neznamená, že už je to na papieri a už je to záväzné. Pán kolega, no, super, máte faktickú, môžte potom reagovať. Slovenská republika je najmenej efektívny štát v Európskej únii a má najnižšiu efektívnosť produkcie na hektár. Ministerstvo pôdohospodárstva dlhodobo a neefektívne využíva dotačné a podporné prostriedky z fondov Európskej únie a štátneho rozpočtu. Slovenská republika poberá 0,9 % z celkových podpôr v rámci európskej 28-ičky, pričom na produkcii Európskej únie sa podieľame hodnotou 0,5 %. To je dosť veľký nepomer. Pani Matečná a pán predseda Danko, ja naozaj nerozumiem tomu, ako je možné, že ste si pri štátnom rozpočte na rok 2018 vyrokovali 1 mil. euro do rezortu pôdohospodárstva; 1 mil. euro. Za 1 mil. euro môžme v tomto rezorte postaviť jeden kravín a to je tak všetko; 1 mil. euro v štátnom rozpočte pre rezort pôdohospodárstva. Čo však vnímam ako veľmi veľký problém, je spôsob komunikácie ministerstva pôdohospodárstva, PPA s farmármi, s kritikmi, lebo ja naozaj nerozumiem tomu, prečo ste tak hákliví na kritiku akúkoľvek, akúkoľvek kritiku vy ste strašne hákliví, teraz myslím Slovenskú národnú stranu. Jednoducho, keď vám niekto predloží zmluvy s podpismi, keď vám predloží nejaké výpisy, jednoducho čierne na bielom, tak začnete hneď prskať a hovoriť o osobných útokoch, hovoriť o neodbornosti a spochybňovať čokoľvek. Na druhej strane však chcete odbornú debatu. Veď ja by som očakával, že ak pani podpredsedníčka Nicholsonová príde a vytiahne nejaké zmluvy, nejaké papiere, tak pani ministerka príde, postaví sa a povie, s týmito zmluvami je to tak a tak, nie je to pravda, lebo. Ale nie spôsobom, že, ako sme tu dneska počuli, že pani podpredsedníčka nevie nič o pôdohospodárstve, nikto nevie nič, všetci ste hlúpi, všetci ste nevzdelaní a takéto akože reči. Potom, samozrejme, z toho vznikajú také slovné prestrelky. Musím, bohužiaľ, konštatovať, že Slovenská národná strana nebola pripravená na prevzatie rezortu pôdohospodárstva, ktorý jej z nejakých koaličných rokovaní pripadol, a svedčí o tom aj fakt, že Slovenská národná strana nebola schopná zo svojich, teraz neviem, koľko máte, 5-tisíc, 7-tisíc členov alebo koľko, nebola schopná postaviť straníckeho kandidáta na ministra, ani jedného. Ale na druhej strane my musíme počúvať, akí my sme neodborní, aké my sme neštandardné strany. Ale vy ste neboli schopní postaviť jedného straníckeho kandidáta na ministra, ani jedného. Ja by som bol naozaj veľmi rád, keby sme tu dnes nemuseli byť, pretože parlamentné čísla sú jasné, vieme, ako to dopadne, ale je naozaj nevyhnutné hovoriť o týchto veciach, a keď je problém, treba o ňom hovoriť a treba o ňom diskutovať. Ale nie diskutovať, že vy ste hlúpi a ničomu nerozumiete, ale diskutovať vecne. A na záver, ak by som mal hodnotiť to dvojročné pôsobenie pani ministerky, ktorá zastrešuje tento rezort, pani ministerka, podľa môjho názoru, ja len stručne prečítam, nemáte koncepciu a riešenie na zastavenie dlhodobého úpadku agrosektoru, zlepšenie potravinovej sebestačnosti a potravinovej bezpečnosti, zlepšenie zahraničnoobchodnej bilancie s agrokomoditami, zvýšenie spracovania a produkcie potravín a tým aj zvýšenie podielu slovenských výrobkov na pultoch našich predajní, nemáte riešenia ani na efektívne využívanie dotačných a ďalších podporných finančných prostriedkov, efektívne využívanie pôdy, efektívne opatrenia na zastavenie straty pôdnej úrodnosti ani na zabezpečenie výživy občanov Slovenskej republiky v prípade krízových situácií. Naozaj by som vás chcel poprosiť, aby sme sa netvárili, že je všetko v poriadku a rezort je úplne tip-top, aby sme sa netvárili, že to, čo tvrdí opozícia, to, čo čítame v článkoch pomaly každý deň, že to sú nezmysly, to je všetko vymyslené a ide len o vytĺkanie politického kapitálu. Akého kapitálu, prosím vás? Ďakujem pekne.